Circa 80 de liceeni din Republica Moldova, care au obținut rezultate remarcabile la olimpiadele republicane de Limba și literatura română și Istoria românilor și universală au fost premiați de Departamentul pentru Relația cu Republica Moldova din cadrul Guvernului României.
Tinerii au primit echipamente IT moderne, precum ceasuri inteligente, E-book-uri reader, boxe portabile și cărți wireless, dar și cărți în limba română și diplome de apreciere din partea DRRM.
Premiile subliniază „angajamentul DRRM de a susține educația de calitate și de a încuraja tinerii să continue să se dezvolte și să își urmeze pasiunile”, a remarcat secretarul de stat Adrian Dupu.
El a mai subliniat că limba română și istoria României „sunt piloni fundamentali ai identității noastre naționale”. Prin cunoașterea și aprecierea acestor domenii, tinerii nu doar că își întăresc rădăcinile culturale, dar își construiesc și un viitor solid în care valorile naționale sunt respectate și promovate.
La eveniment au participat alături de numeroși elevi, părinți și profesori, ministrul Culturii al Republicii Moldova, Sergiu Prodan, secretarul general al Ministerului Educației și Cercetării de la Chișinău, Nadejda Velisco și reprezentantul Ambasadei României la Chișinău, consilierul diplomatic Emilian Morar.
Departamentul pentru Relația cu Republica Moldova a dat asigurări și în acest context că va continua proiectele în sprijinul educației de calitate în limba română în folosul elevilor, studenților, profesorilor de peste Prut.